06/08/2015 | Administración LocalMunicipal
Valdoviño
Aprobación definitiva da Ordenanza municipal reguladora das plantacións forestais e froiteiras, con respecto á conservación do uso dos terreos colindantes e a prevención contra incnedios forestais no concello de Valdoviño

ANUNCIO Aprobación definitiva da Ordenanza municipal reguladora das plantacións forestais e froiteiras, con respecto á conservación do uso dos terreos colindantes e a prevención contra incendios forestais no concello de Valdoviño. O Concello-Pleno de Valdoviño, en sesión que celebrou o día quince de maio de dous mil quince, adoptou acordo de aprobación inicial da Ordenanza municipal reguladora das plantacións forestais e froiteiras, con respecto á conservación do uso dos terreos colindantes e a prevención contra incendios forestais no concello de Valdoviño, abríndose un período de presentación de reclamacións ou suxestións durante o prazo de trinta días hábiles a contar dende o seguinte ao da publicación no Boletín Oficial da Provincia número 102 do día 02 de xuño de 2015 e no taboleiro de anuncios do Concello. Por non terse presentado en prazo ningunha reclamación, o acordo entendese definitivamente aprobado, polo que se procede á publicación do seu texto íntegro para a súa entrada en vigor. TEXTO ORDENANZA Artigo 1.º.–Fundamento. De conformidade co establecido no artigo 591 do Código Civil, no Decreto 2661/1967, do 19 de outubro, polo que se aproban as ordenanzas ás que teñen que someterse as plantacións forestais en canto á distancia que deben respectar coas fincas colindantes, na Lei 7/1985, do 2 de abril, Reguladora das Bases de Réxime Local (artigos 25, 28 e 49), esta ordenanza pretende poñer certas limitacións á hora de realizar traballos de plantacións de árbores forestais ou froiteiras, co propósito de preservar os usos agropecuarios dos propietarios colindantes e protexer contra o risco de incendios forestais en acordo a Lei 3/2007, do 9 de abril, de prevención e defensa contra os incendios forestais de Galicia. En todo caso prevalecerá o disposto no Plan de ordenación do litoral, no Plan director da Rede Natura 2000 e no Plan de conservación do humidal protexido Lagoa e areal de Valdoviño. Artigo 2.–Definicións.1. Monte ou terreo forestal: todo terreo no que vexetan especies forestais arbóreas, arbustivas, de matogueira ou herbáceas, sexa espontaneamente ou procedentes de sementeira ou plantación, que cumpran ou poidan cumprir funcións ambientais, protectoras, produtoras, culturais, paisaxísticas ou recreativas. Teñen tamén a consideración de monte ou terreo forestal os demais terreos descritos no artigo 5 da Lei 43/2003, do 21 de novembro, de montes. Non terán a consideración de monte ou terreo forestal os terreos dedicados ao cultivo agrícola, o solo urbano, os núcleos rurais e o solo urbanizable delimitado, incluíndo a canle e a zona de dominio público hidráulico destes solos, e os excluídos pola normativa vixente, así como os terreos rústicos de protección agropecuaria. Non obstante, e para os únicos efectos do cumprimento das obrigas establecidas nesta ordenanza, poderán ter a consideración de monte aquelas superficies que estean clasificadas como terreo rústico de protección agropecuaria que reúnan as características previstas no artigo 5.1.º da Lei 43/2003, mentres subsista o seu uso forestal. Artigo 3.º.–Distancias. Aplicarase o establecido nos anexos I e II, da Lei 7/2012, do 28 de xuño, de montes de Galicia. nos cales, respectivamente, se relacionan as especies forestais de crecemento lento para determinados efectos desta lei e as distancias mínimas que deben cumprir as repoboacións forestais, salvo a distancia de 30 m fixada no apartado h do anexo II, que será de 50 m. Artigo 4.º.–Normas sobre colindancia. – A efectos desta ordenanza, non se considerará rota a colindancia entre as plantacións e as fincas próximas, aínda que existan entre elas vías públicas, cursos de auga (ríos, regatos, etc.) ou similares, debendo ser respectadas as distancias sinaladas en cada un dos casos do artigo 3.º. Artigo 5.º.–Limpeza de fincas próximas a vivendas. – Os propietarios de fincas emprazadas a menos de 50 metros de vivendas, ou do límite de algún núcleo rural ou urbano ou demais edificacións, estarán obrigados á súa limpeza, de tal forma que non supoñan un perigo en caso de incendio forestal servindo de barreira contra a propagación do lume cara as mencionadas edificacións. – No caso de que os propietarios non realizasen estas labores de limpeza, podería o Concello executar subsidiariamente estas labores de limpeza, cargándolle os gastos ó propietario. – Voo e invasión do arborizado. En calquera plantación que dea orixe a que o seu arborado sobrevoe ou irrompa coas raíces tanto en cultivos agrícolas ou praderías, como en camiños públicos, canal de auga, vías e núcleos urbanos, así como respecto a calquera tipo de edificación, os propietarios deberán adoptar as medidas que impidan tales ocupacións, tanto do solo como do subsolo e do espazo aéreo, incluídos árbores illados. – Cando se trate de invasión de árbores nas vías públicas os seus propietarios estarán obrigados á poda correspondente, deixando libre unha altura mínima de 5 metros tomados dende o nivel do solo. Artigo 6.º.–Cumprimento da Ordenanza e réxime sancionador. Sen prexuízo de ordenar ó infractor que repoña o terreo ó seu estado primitivo, cando incumpra as obrigas establecidas no artigo 2.º da presente Ordenanza, o Concello, previa tramitación do correspondente expediente, poderá sancionar cada infracción con multas coercitivas que oscilarán entre os 150 e 3.000 euros, atendendo á gravidade de cada infracción, ata que as plantacións sexan retiradas e cumpran o establecido nesta ordenanza. En todo caso, se fora preciso, o Concello procederá á execución subsidiaria, pasándolle os gastos ocasionados ó infractor, sen prexuízo de poñe-los feitos en coñecemento da autoridade xudicial e o Ministerio Fiscal. Disposicións adicionais – Primeira. –As distancias de seguridade con respecto ás edificacións que se contemplan nesta ordenanza non serán de aplicación nas edificacións radicadas nos viveiros forestais. Disposicións transitorias – Primeira. –As distancias mediranse desde o límite do solo urbano ou do núcleo rural, no seu caso. As distancias no caso de edificacións, vivendas illadas ou urbanizacións, mediranse desde o paramento das mesmas. – Segunda. –As plantacións existentes no momento da entrada en vigor da presente ordenanza disporán dun prazo establecido na Lei 7/2012, do 28 de xuño, de montes de Galicia. para adaptarse á mesma. – Terceira. –No caso de vías e camiños de titularidade municipal, queda prohibido a colocación de obstáculos (pedras, peches, marcos, plantacións, etc.) nunha franxa de dous metros desde a aresta exterior da vía ou camiño co obxecto de mantela libre, para o acceso dos servizos de contraincendios forestais así coma a limpeza e xestión da biomasa de dita franxa vexetal. Disposición final A presente ordenanza que consta de 6 artigos, unha disposicións, dúas disposicións transitorias e unha disposición final, entrará en vigor unha vez aprobada polo Concello e publicado o seu texto completo no Boletín Oficial da Provincia (BOP), e transcorrido o prazo previsto no artigo 70.2 en relación co 65.2 da Lei 7/85, do 2 de abril, reguladora das bases de réxime local, sentenza TS (Sala 3.ª) de 25 de febreiro de 2011, permanecendo en vigor mentres a Corporación Municipal non acorde a súa modificación ou derrogación expresa. ANEXO I LEI 7/2012, do 28 de xuño, de montes de Galicia. – Coníferas: Piñeiro silvestre: Pinus sylvestris L. Teixo: Taxus baccata L. – Frondosas: Ameneiro: Alnus glutinosa (L.) Gaertn. Pradairo: Acer pseudoplatanus L. Bidueiro: Betula sp. Freixo: Fraxinus excelsior L. Freixa: Fraxinus angustifolia Vahl. Castiñeiro: Castanea sativa Mill. Castiñeiro híbrido: Castanea x híbrida (resistente tinta) Cerdeira: Prunus aviun L. Carballo: Quercus robur L. Cerquiño: Quercus pyrenaica Will. Sobreira: Quercus suber L. Carballo albar: Quercus petraea (Matts) Liebl. Aciñeira: Quercus ilex L. ssp. ballota (Desf.) Samp. Quercus rotundifolia Lam. Abeleira: Corylus avellana L. Faia: Fagus sylvatica L. Umeiro: Ulmus glabra Huds. Ulmus minor Miller. Loureiro: Laurus nobilis L. Sorbeira do monte: Sorbus aria L. Capudre: Sorbus aucuparia L. Nogueira: Juglans regia L. Érbedo: Arbutus unedo L. ANEXO II Distancias mínimas que deben respectar as novas repoboacións forestais LEI 7/2012, do 28 de xuño, de montes de Galicia. Valdoviño, 17 de xullo de 2015. O alcalde Asdo.: Alberto González Fernández